**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U OSAM MJESECI 2023. GODINE**

**STANJE KRIMINALITETA**

 U osam mjeseci 2023. godine evidentirana su 1043 kaznena djela što je za 35 kaznenih djela ili 3,2% manje u odnosu na osam mjeseci 2022. godine.

 Od ukupnog broja kaznenih djela 463 su bila po poznatom počinitelju, a 580 po nepoznatom počinitelju. Počinitelji su naknadno otkriveni u 280 kaznenih djela ili 48,3%, a u 300 kaznenih djela počinitelji su ostali nepoznati.

 Ukupna razriješenost kaznenih djela iznosi 71,2%, dok je u osam mjeseci 2022. godine iznosila 68,7%.

 Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u osam mjeseci (26 kaznenih djela), iznosi 73,7%, a u osam mjeseci 2022. godine je iznosila 71%.

 U strukturi kriminaliteta ukupno su: 862 kaznena djela općeg kriminaliteta od kojih je 157 počinjeno na štetu mladeži i obitelji, 55 kaznenih djela organiziranog kriminaliteta, 37 kaznenih djela gospodarskog kriminaliteta, 35 kaznenih djela sigurnosti prometa, 33 kaznena djela zlouporabe droga i 21 kazneno djelo kibernetičkog kriminaliteta.

**Opći kriminalitet**

U osam mjeseci 2023. godine evidentirana su 862 kaznena djela koja pripadaju grupaciji općeg kriminaliteta. Od navedenog broja kaznenih djela 157 je počinjeno na štetu mladeži i obitelji.

 Od ukupnog broja kaznenih djela 356 je bilo po poznatom počinitelju, a 506 po nepoznatom počinitelju. Počinitelji su naknadno otkriveni u 228 kaznenih djela ili 45,1%, a u 278 kaznenih djela počinitelji su ostali nepoznati.

 Ukupna razriješenost kaznenih djela iznosi 67,8%, a u osam mjeseci 2022. godine je iznosila 64,1%. Ukupna razriješenost kaznenih djela, s djelima iz ranijih razdoblja, iznosi 70,3%, a u osam mjeseci 2022. godine je iznosila 66,7%.

 U strukturi kaznenih djela općeg kriminaliteta ukupno je: 451 kazneno djelo protiv imovine, 118 kaznenih djela protiv osobne slobode, 53 kaznena djela krivotvorenja, 48 kaznenih djela protiv života i tijela, 10 kaznenih djela protiv opće sigurnosti, 8 kaznenih djela protiv javnog reda, 7 kaznenih djela protiv privatnosti, 3 kaznena djela protiv okoliša, 3 kaznena djela protiv pravosuđa, 2 kaznena djela protiv zdravlja ljudi i 2 kaznena djela protiv spolne slobode.

U kaznenim djelima protiv imovine najviše je teških krađa i krađa. U osam mjeseci je evidentirano 196 teških krađa ili 10 više u odnosu na osam mjeseci 2022. godine, a razriješenost teških krađa iznosi 47,5%. Evidentirano je 146 krađa ili 33 manje u odnosu na prošlu godinu, a ukupna razriješenost je 39,7%.

 Na štetu mladeži i obitelji je počinjeno 157 kaznenih djela ili 6 kaznenih djela manje u odnosu na osam mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (60), povrede dužnosti uzdržavanja (25), nasilja u obitelji (17), nanošenja tjelesne ozljede (13), prijetnji (11) i neprovođenja odluke za zaštitu dobrobiti djeteta (7).

**Gospodarski kriminalitet**

U osam mjeseci evidentirano je 37 kaznenih djela gospodarskog kriminaliteta dok je u osam mjeseci 2022. godine evidentirano 29 kaznenih djela.

Najveći broj pripada kaznenim djelima povrede obveze vođenja trgovačkih i poslovnih knjiga (6), prijevare u gospodarskom poslovanju (5) i utaje poreza ili carine (5).

**Kibernetički kriminalitet**

 Iz ove je grupacije kriminaliteta evidentirano 21 kazneno djelo ili 3 manje u odnosu na osam mjeseci 2022. godine. Od broja evidentiranih kaznenih djela ukupno je 18 kaznenih djela računalne prijevare, 2 kaznena djela iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta evidentirano je 55 kaznenih djela ili 19 manje u odnosu na osam mjeseci 2022. godine. Od broja kaznenih djela ukupno je 37 kaznenih djela protuzakonitog ulaženja, kretanja i boravka u RH, 10 kaznenih djela nedozvoljenog posjedovanja, izrade i nabavljanja oružja i eksplozivnih tvari, 5 iznuda, 1 kazneno djelo krivotvorenja novca, 1 kazneno djelo nedozvoljene trgovine i 1 kazneno djelo protupravne naplate.

**Zlouporaba droga**

 U osam mjeseci 2023. godine evidentirana su 33 kaznena djela zlouporabe droga ili 2 kaznena djela manje u odnosu na osam mjeseci 2022. godine.

 Zapljenama je izuzeto: 3672 komada lijekova sa liste opojnih droga, 2521,3 g marihuane, 1364,42 g amfetamina, 135,84 g MDMA i derivata XTC, 37,41 g cannabis smole, 22,58 g halucinogenih gljiva, 18,36 g kokaina, 18 g heroina, 0,38 g metamfetamina, 29 stabljika biljke cannabis i 5 kom. metadona.

**SIGURNOST PROMETA**

 Na području Policijske uprave brodsko-posavske evidentirane su 794 prometne nesreće što je za 138 nesreća ili 21% više u odnosu na osam mjeseci 2022. godine.

Od ukupnog broja, 4 nesreće su s poginulim osobama, 238 s ozlijeđenim osobama i 552 s materijalnom štetom.

 U odnosu na osam mjeseci 2022. godine broj nesreća s poginulim osobama je manji za 1 nesreću ili 20%, s ozlijeđenim osobama je veći za 17 nesreća ili 7,7%, a s materijalnom štetom je veći za 122 nesreće ili 28,4%.

U prometnim nesrećama je poginulo 6 osoba, jednako kao i u osam mjeseci 2022. godine. Teško su ozlijeđene 73 osobe, a lakše je ozlijede zadobilo 285 osoba. U odnosu na osam mjeseci 2022. godine broj ozlijeđenih osoba je veći za 18,5%.

 Najčešće okolnosti koje su prethodile prometnim nesrećama s nastradalim osobama su u pogreškama vozača zbog nepoštivanja prednosti prolaza i to u 49 nesreća, nepropisnog kretanja vozilom na kolniku u 49 nesreća, brzine neprimjerene uvjetima na cesti u 48 nesreća, te zbog vožnje na nedovoljnoj udaljenosti u 22 nesreće.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 65 nesreća.

 Pod utjecajem alkohola su u trenutku prometne nesreće bila 103 vozača, 2 pješaka i 1 putnik.

 Nadzorom prometa policijski službenici su utvrdili ukupno 16.779 prekršaja u cestovnom prometu što je za 13,7% više nego u osam mjeseci 2022. godine.

 Od ukupnog broja prekršaja, utvrđena su 6624 prekršaja vožnje nepropisnom brzinom što je u odnosu na osam mjeseci 2022. godine više 5,7%, a zbog upravljanja vozilom pod utjecajem alkohola je utvrđeno 887 prekršaja što je za 12,4% više prekršaja nego u prošloj godini.

**JAVNI RED**

 Tijekom proteklih osam mjeseci evidentirana su 2022 prekršaja od kojih je 313 protiv javnog reda i mira i 1709 iz ostalih zakona.

 U odnosu na osam mjeseci 2022. godine prekršaja je više za 28,8%.

**Javni red i mir**

U osam mjeseci evidentirano je 313 prekršaja protiv javnog reda i mira u kojima je sudjelovalo 270 osoba. U odnosu na osam mjeseci 2022. godine (300 prekršaja) bilježi se povećanje za 13 prekršaja.

 Evidentirana su 104 prekršaja svađe i vike, 64 prekršaja omalovažavanja policijskih službenika, 43 tučnjave, 31 prekršaj drskog ponašanja, 31 prekršaj držanja životinja bez nadzora, 20 prekršaja odavanja pijanstvu na javnom mjestu, 10 prekršaja vrijeđanja ili omalovažavanja moralnih osjećaja građana, 4 prekršaja davanja alkohola osobama pod utjecajem alkohola, 3 prekršaja odavanja prosjačenju, 2 prekršaja nesprječavanja narušavanja javnog reda i mira i 1 prekršaj neovlaštenog pucanja iz vatrenog oružja.

 Na ulici i trgu je počinjeno 170 prekršaja, u ugostiteljskim objektima 37 prekršaja, a na drugim mjestima 106 prekršaja.

 Pojedinačno su počinjena 243 prekršaja, udružene dvije osobe su počinile 46 prekršaja, a u grupi tri i više osoba su počinjena 24 prekršaja.

Pod utjecajem alkohola je počinjeno 125 prekršaja.

**Ostali zakoni**

 Prema ostalim zakonima evidentirano je 1709 prekršaja. U odnosu na osam mjeseci 2022. godine (1270 prekršaja) ovih je prekršaja više za 34,6%.

Najviše prekršaja evidentirano je iz Zakona o nadzoru državne granice i to 530 prekršaja, a zatim slijedi 241 prekršaj iz Zakona o suzbijanju zlouporabe droga, 192 prekršaja iz Zakona o zaštiti od nasilja u obitelji, 176 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 157 prekršaja iz Zakona o osobnoj iskaznici, 120 prekršaja iz Zakona o nabavi i posjedovanju oružja građana, 112 prekršaja iz Zakona o strancima …

**Javna okupljanja**

Na području Policijske uprave brodsko-posavske prijavljena su 802 javna okupljanja od kojih je održano 757 ili 14 okupljanja manje u odnosu na osam mjeseci 2022. godine.

 Održana su 494 javna okupljanja sportskog karaktera, 132 kulturno zabavnog karaktera, 2 političkog karaktera, 8 prosvjeda i 121 okupljanje ostalog karaktera.

 Na održanim okupljanjima angažirana su 962 policajaca, a zbog narušavanja javnog reda i mira podnesena je jedna prekršajna prijava.

**SIGURNOST DRŽAVNE GRANICE**

Tijekom osam mjeseci 2023. godine je preko graničnih prijelaza zabilježeno prometovanje 7.801.318 osoba što je povećanje za 15,1% u odnosu na osam mjeseci 2022. godine.

 Od ukupnog broja prelazaka, evidentiran je 3.628.201 prelazak državljana trećih zemalja, 3.012.233 prelaska hrvatskih državljana i 1.160.884 prelaska državljana EU.

 Promatrajući prometovanje vozila evidentirano je ukupno: 2.890.327 osobnih automobila što je za 12,4% više nego u osam mjeseci 2022. godine, 392.086 teretnih vozila što je smanjenje za 2,5%, te 36.289 autobusa što je u odnosu na osam mjeseci 2022. godine povećanje za 23,4%.

 Na graničnim prijelazima odbijena su 974 ulaza strancima u Republiku Hrvatsku i 386 izlaza od kojih se 262 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

 Evidentiran je 121 požar od kojih je 46 na otvorenom prostoru, 42 na građevinskim objektima i 33 na prometnim sredstvima.

 U odnosu na osam mjeseci 2022. godine požara je manje za 16%.

 Tehnoloških eksplozija nije bilo.